open-index/open-wikipedia-markdown huggingface dataset:
Péter Lékó

**Péter Lékó** (sündinud 8. septembril 1979 Suboticas) on ungari maletaja, rahvusvaheline suurmeister (1994). 

Lékó sündis Jugoslaavias ungari perekonnas. Aasta hiljem asus ta koos vanematega Ungarisse. Suurmeistriks sai Lékó 14-aastaselt 1994. aastal. Kaks aastat varem oli ta FIDE-lt saanud rahvusvahelise meistri nimetuse. 

2002. aastal Dortmundis võitis Lékó PCA maailmameistrivõistluste pretendentide matšturniiri finaalis Veselin Topalovit ja sai õiguse kohtuda PCA maailmameistri Vladimir Kramnikuga. 2004. aastal Brissagos peetud tiitlimatš jäi viiki 7:7 ja Kramnik säilitas tiitli. 

2007. aastal Méxicos tuli Lékó maailmameistrivõistluste turniiril neljandaks.


Pilt: Leko,Peter 1992 Duisburg.jpg| Péter Lékó (1992)
Pilt: Leko Topalov 2002 Dortmund.jpg| Péter Lékó ja Veselin Topalov PCA MM-i pretendentide matšturniiri finaalis Dortmundis (2002)


## Isiklikku
Lékó äi on Armeenia malesuurmeister Aršak Petrosjan.

## Välislingid
*
*Péter Lékó FIDE andmebaasis
Henrique Mecking

**Henrique Mecking** (sündinud 23. jaanuaril 1952 Santa Cruz do Sulis) on Brasiilia maletaja, rahvusvaheline suurmeister (1972).

Mecking sai 15-aastaselt 1967. aastal FIDE-lt rahvusvahelise meistri nimetuse. Suurmeistriks sai ta 20-aastaselt 1972. aastal. Ta on kahekordne Brasiilia malemeister (1965, 1967). 

Ta võitis kaks maailmameistrivõistluste tsoonidevahelist turniiri (1973. aastal Petrópolises ja 1976. aastal Manilas) ja pääses mängima MM-i pretendentide matšturniiridele, kus ta kaotas 1974. aastal veerandfinaalis Viktor Kortšnoile ja 1977. aastal veerandfinaalis Lev Polugajevskile.
 
Mecking on mänginud Brasiilia võistkonna koosseisus neljal maleolümpial (1968, 1974, 2002, 2004). 

## Teosed
*1992 – "Como Jesus Cristo Salvou a Minha Vida"
 
## Välislingid
*
* Henrique Mecking d FIDE andmebaasis
STS-41-G

**STS-41-G** oli NASA Space Shuttle'i programmi 13. missioon ja kosmosesüstik Challengeri kuues missioon. 

Challenger startis 5. oktoobril 1984 ja sooritas 13. oktoobril teise kosmosesüstiku maandumise Kennedy kosmosekeskusesse. See oli esimene kosmosesüstiku missioon, millel oli seitsmeliikmeline meeskond ja esimene mehitatud missioon, mille meeskonnas oli kaks naist. Missiooni ajal väljus Katryn Sullivan esimese ameeriklannana avakosmosesse. Missioon viis kosmosesse ka esimese Austraalia päritolu astronaudi, Paul Scully-Poweri ja esimese kanadalase, Marc Garneau.

## Meeskond

## Viited
Lūcijs Endzelīns

**Lūcijs Endzelīns** (21. mai 1909 Tartu – 27. oktoober 1981 Adelaide) oli läti päritolu Austraalia maletaja, kirimale suurmeister (1959).

Ta sündis keeleteadlase Jānis Endzelīnsi perekonnas. Ta mängis Läti võistkonna koosseisus kolmel maleolümpial: 1936. aastal mitteametlikul maleolümpial Münchenis (7. laual; Läti võistkond sai 6. koha), 1937. aastal Stockholmis (varumängijana) ja 1939. aastal Buenos Aireses (neljandal laual). 

Ta oli abielus maletaja Milda Laubertega. Koos sõitsid nad laeval Piriápolis Buenos Airese maleolümpiale (samal laeval oli ka Eesti võistkond eesotsas Paul Keresega). 

1944. aastal põgenes Endzelīns pealetungiva Nõukogude armee eest läände (Lauberte jäi Lätti). Ta mängis aastatel 1946–1947 maleturniiridel Saksamaal. Endzelīns emigreerus Saksamaalt Austraaliasse. 

Endzelīns tuli 8 korral Lõuna-Austraalia malemeistriks. 1961. aastal võitis ta Austraalia meistrivõistlused. 

Kirimales võttis ta osa maailmameistrivõistlustest. Parimaks tulemuseks jäi 2.–3. koha jagamine 2. kirimale MM-il (1956–1959).

## Viited
Juan Manuel Bellón López

**Juan Manuel Bellón López** (sündinud 8. mail 1950 Valencias) on hispaania maletaja, rahvusvaheline suurmeister (1978). 

Bellón sai suurmeistriks 28-aastaselt 1978. aastal. Neli aastat varem oli ta FIDE-lt saanud rahvusvahelise meistri nimetuse. Ta on viiekordne Hispaania malemeister (1969, 1971, 1974, 1977, 1982).

Bellón on mänginud Hispaania võistkonna koosseisus 11 maleolümpial (1970–1988, 1992).

Ta on abielus malesuurmeister Pia Cramlingiga ning on Anna Cramling Bellóni isa. 2017. aastast esindab ta rahvusvahelistel malevõistlustel Rootsit.

## Välislingid
*
*Juan Manuel Bellón López FIDE andmebaasis
Dolores Delgado

**Dolores Delgado García** (sündinud 9. novembril 1962 Madridis) on Hispaania jurist ja poliitik. Ta oli 7. juunist 2018 kuni 13. jaanuarini 2020 Hispaania justiitsminister, ta on Hispaania Sotsialistliku Tööpartei liige.

Ta lõpetas Madridi autonoomse ülikooli õigusteaduskonna. Seejärel täiendas ta end Madridi Complutense ülikoolis.

7. juunist 2018 kuni 13. jaanuarini 2020 oli ta Hispaania justiitsminister Pedro Sáncheze valitsuses.
Fadi Eid

**Fadi Eid** (araabia keeles فادي عيد; sündinud 30. aprillil 1970) on Liibanoni maletaja, rahvusvaheline meister (1999).

Eid on kolmekordne Liibanoni malemeister (1994, 1998, 2009). Ta on mänginud Liibanoni võistkonna koosseisus 9 maleolümpial (aastatel 1994–2012; kuuel korral mängis esimesel laual). 

Ta oli abielus naiste malesuurmeistri Eva Repkovága. Nende poeg on malesuurmeister Christopher Repka.

## Välislingid
*
*Fadi Eid FIDE andmebaasis
Tigran Leoni Petrosjan

**Tigran Leoni Petrosjan** (armeenia keeles Տիգրան Լևոնի Պետրոսյան; sündinud 17. septembril 1984 Jerevanis) on armeenia maletaja, rahvusvaheline suurmeister (2004). 

Tema isa pani talle eesnimeks Tigran kuulsa kaasmaalase male maailmameistri Tigran Petrosjani auks. Tigran hakkas maletama 5-aastaselt. Suurmeistriks sai ta 18-aastaselt 2004. aastal. Aasta varem oli ta FIDE-lt saanud rahvusvahelise meistri nimetuse. 

Petrosjan on kahekordne Armeenia malemeister (2012, 2013). 2004. aastal tuli ta Kochis juunioride maailmameistrivõistlustel esikolmikusse.

Ta on võitnud Armeenia võistkonna koosseisus kaks kuldmedalit maleolümpiatel (2008, 2012).

## Tunnustus
*2009 – Armeenia Vabariigi teeneline meistersportlane

## Välislingid
*
*Tigran L. Petrosian FIDE andmebaasis
Neli mõõtmatut

**Neli mõõtmatut** (sanskriti ja paali keeles *brahmavihāra *, ‘brahmalik asupaik’; tiibeti keeles *tshangs pa’i gnas pa*; hiina keeles 四無量⼼ *si wuliang xin*; jaapani keeles *shi muryō shin* ‘neli mõõtmatut’, mis on sanskritikeelse *catvāry-apramāṇāni* tõlge), ka **brahmavihaara** ehk **brahmaseisund**, **brahmalik** ehk **püha eluviis** on budismis ja teistes õpetustes nelja olulise kõlbelise kategooria üldnimetus.

## Loetelu

# sõbralikkus (*maitrī*), väljendab tegutsemist teiste hüvanguks ilma tasu või kiitust ootamata;
# kaastunne (sanskriti keeles *karuṇā*), suhtumine kõigisse olenditesse heatahtlikult, nende kannatuste märkamine ja tegutsemine nende kannatuste leevendamiseks;
# rõõm (*muditā*) ehk ‘kaasrõõm’, ‘rõõm teiste hea käekäigu üle’, st teistele tuleb mitte üksnes kaasa tunda, kui neil halvasti läheb, vaid ka rõõmu tunda, kui neil hästi läheb, rõõmustada nende heaolu üle;
# eelistamatus (*upekṣā*) ehk ‘võrdne suhtumine’, millega tasakaalustatakse sõbralikkus, kaastunne ja kaasa rõõmustamine.

Nende pikemad esitused leiduvad Metta Suttades ning nende tekste retsiteeritakse sagedasti theravaada traditsioonis jm.

## Brahmaseisundid tabelina

## Vaata ka

* Budistlik eetika
* Virgumise tegurid

## Viited
Cambrai ringkond

**Cambrai ringkond** on ringkond Prantsusmaal Hauts-de-France'i piirkonnas Nordi departemangus. Seal on 116 valda. Seal elas 162 045 inimest (2016) ja selle pindala on 901,6 km².

## Koosseis
### Kantonid

Cambrai ringkonna kantonid on:

* Cambrai kanton
* Le Cateau-Cambrésis' kanton
* Caudry kanton

### Vallad

Cambrai ringkonna vallad (sulgudes INSEE koodid) on:
Châtelaine

***Châtelaine*** ([ʃætəleɪn], 'lossiproua'; prantsuskeelne *châtelaine* on naisvorm sõnast *châtelain* 'kastellaan', 'lossihärra') on vöö küljes kantav ehiskinnitus, mille küljes ripuvad ketikeste otsas igapäevases majapidamises tarvilikud väikesed esemed nagu võtmed, käärid, kell, sõrmkübar, nuusksoola- või lõhnaveepudel vms. Tänapäeva ehtestilistikas võib see tähendada mitmete ripatsitega ehet, mida kantakse vööl või rinnas või kehal.

Viikingi- ja rahvasterännuaja arheoloogilise materjali kontekstis nimetatakse sellist tarbeesemeid kandvate ketikeste kimpu ahela ketilüli kuju järgi varrasahelikuks.

## Ajaloost
Ese on pika ajalooga, pisiesemetega ketikimp nii tarbeesemena kui ka ehtena on olnud kasutusel Vana-Rooma ajast kuni 19. sajandini. Kuigi 18. sajandil oli selle ehte hiilgeaeg, tuli sõna vööripatsi tähenduses prantsuse keeles kasutusele alles 19. sajandil, lühendina väljendist *chaîne châtelaine* 'lossiproua kett'. 19. sajandil omandas *châtelaine* majaemanda staatuse sümboli tähenduse, selle kandjaks oli sageli perekonna vanim naine, kes võis kamandada teenijaid ja otsustada ainuisikuliselt perekonnaliikmete ligipääsu üle väärisesemetele. 

2006. aastal korraldas Ameerika kollektsionäär ja kuraator Helen W. Drutt rahvusvahelise ehtekunstinäituse "Challenging the Châtelaine" (avati Helsingi Disainimuuseumis, eksponeeriti ka Tarbekunsti- ja Disainimuuseumis Tallinnas 2007. aastal eestikeelse pealkirjaga "Tõlgendades châtelaine'i"), mis koondas 78 rahvusvaheliselt tuntud ehtekunstniku teost ja esitas nende tänapäevaseid tõlgendusi sellest ajaloolisest ehtetüübist (Eestist Kadri Mälk, Eve Margus-Villems ja Kristi Paap).

## Vaata ka
* Varrasahelik
* Ripats
* Brelokk

## Viited

## Välislingid
* Chatelaine. - 1911 Encyclopædia Britannica Vikitekstides
* H. Oatman-Stanford. The Killer Mobile Device for Victorian Women. - Collectors Weekly
* Châtelaine. 1887. Metropolitan Museum
FIDE treener

**FIDE treener** (inglise keeles *FIDE Trainer*) on males maletreeneri tegevuse eest antav nimetus.

Nimetuse võttis kasutusele Rahvusvaheline Maleföderatsioon (FIDE). Nõuded FIDE treeneri nimetuse saamiseks on kõrgemad kui FIDE instruktori (FI) ja madalamad kui FIDE vanemtreeneri (FST) nimetuse saamiseks. FIDE treeneri nimetus on eluaegne. 

## FIDE treenereid
2019. aasta oktoobri seisuga on FIDE andmebaasis kirjas 1351 maletreenerit, kes on saanud FIDE treeneri nimetuse. Nende seas on 43 naiste suurmeistrit ja 250 rahvusvahelist suurmeistrit (teiste seas Ketevan Arakhamia-Grant, Hou Yifan, Vidmantas Mališauskas, Athanásios Mastrovasílis, Eduardas Rozentalis, Tan Zhongyi, Šarūnas Šulskis, Zhao Xue). 

### FIDE treeneri nimetuse saanud Eesti maletreenereid

*2005 – Kalle Kiik, Monika Tsõganova, Ülar Lauk
*2012 – Rainer Raud
*2014 – Hendrik Olde, Leonid Pelešev, Igor Švõrjov, Svetlana Zainetdinova
*2018 – Oleg Kortšagin

## Viited

## Välislingid
*FIDE Trainer. ratings.fide.com
FIDE instruktor

**FIDE instruktor** (inglise keeles *FIDE Instructor*) on males maletreeneri tegevuse eest antav nimetus.

Nimetuse võttis kasutusele Rahvusvaheline Maleföderatsioon (FIDE). Nõuded FIDE instruktori nimetuse saamiseks on kõrgemad kui rahvusliku instruktori ja madalamad kui FIDE treeneri nimetuse saamiseks. 

## FIDE instruktoreid
2019. aasta oktoobri seisuga on FIDE andmebaasis kirjas 2411 maletreenerit, kes on saanud FIDE instruktori nimetuse. Nende seas on 8 naiste suurmeistrit ja 9 rahvusvahelist suurmeistrit. 

### FIDE instruktori nimetuse saanud Eesti maletreenereid
*2006 – Tiina Raud 
*2014 – Margit Brokko, Vello Kiiver, Oleg Kortšagin, Kaido Külaots,  Eiki Lehemets, Svetlana Pritulina, Tuuli Vahtra
*2016 – Kaarel Nestor 
*2017 – Aleksander Dusman

## Viited

## Välislingid
*FIDE Instructor. ratings.fide.com
Douai ringkond

**Douai ringkond** on ringkond Prantsusmaal Hauts-de-France'i piirkonnas Nordi departemangus. Seal on 64 valda. Seal elas 245 280 inimest (2016) ja selle pindala on 476,6 km².

## Koosseis
### Kantonid

Douai ringkonna kantonid on:

* Aniche'i kanton
* Douai kanton
* Orchies' kanton
* Sin-le-Noble'i kanton

### Vallad

Douai ringkonna vallad (sulgudes INSEE koodid) on:
Peeter Viiard

**Peeter Viiard** (sündinud 22. juunil 1961) on eesti ühiskonnategelane, veterinaar ja talunik. 

Hariduselt on ta loomaarst. Aastatel 1984–1985 ja 1987–1989 töötas S. M. Kirovi nimelises kolhoosis vanemloomaarstina. 

Aastatel 1989–1990 oli ta ELKNÜ Võru Rajoonikomitee I sekretär. 

Taasiseseisvunud Eesti esimeses maavalitsuse koosseisus, Võru Maavalitsuses töötas 1994–1996, algul välissuhete spetsialistina ja seejärel 1996 arenguosakonna juhatajana. 1997. aastast töötas Eesti Kindlustus Lõuna-regiooni direktorina, hallates Viljandi, Tartu, Põlva, Võru ja Valgamaa maakondlikke kindlustusüksusi. Aastatel 1999–2004 töötas Võrumaa Kutsehariduskeskuses, algul projektijuhina kahe Võrumaa tehnikumi, Võru Tööstustehnikumi ja Väimela Põllumajandustehnikumi ühendamisega, hiljem Võrumaa Kutsehariduskeskuse arengu- ja majandusjuhi ja seejärel majandusjuhina. 

Alates 2004. aastast peab ta Võrumaal Virve talus talu ning kasvatab sporthobuseid. Alates 2000 a. Eesti Sporthobuste Kasvatajate Seltsi juhatuse liige. 
2025.a Regionaal- ja Põllumajandusministeeriumi hõbedane teenetemärk. 

## Viited

Kategooria: autasud https://www.agri.ee/uudised/ministeerium-tanas-valdkonna-silmapaistvaid-eestvedajaid
Jaak Kärson

**Jaak Kärson** (sündinud 30. märtsil 1958) on Võrumaa ettevõtja ja nõukogudeaegne komsomolitegelane.

Aastatel 1986–1987 oli ta ELKNÜ Võru Rajoonikomitee I sekretär.

## Viited
http://www.militaar.net/phpBB2/viewtopic.php?f=25&t=5250&start=105
RL-ahel

**RL-ahel** on elektriahel, mis koosneb aktiivtakistuse ja induktiivsusega elementidest. RC-ahelat ehk RC-lüli kasutatakse peamiselt sagedusfiltrites (madalpääs- ja kõrgpääsfiltritena) ja samuti alalispingemuundurites.

Lihtsaim RL-ahel koosneb takistist *R* ja induktiivpoolist *L*, mis võivad olla jada- või rööpühenduses. Tegelikku kasutust leiab peamiselt jadaühendus.

Jadaahela elementidele rakenduvad pinged 
:U = U_R + U_L,
kusjuures
:U_R = R_t I,\quad U_L = L{\mathrm dI\over \mathrm dt}.

Ahelat kirjeldab seega diferentsiaalvõrrand 
:U = L{\mathrm dI\over \mathrm dt}+R_t I.

Nendes valemites
* U on ahelale rakendatud pinge, V;
* I on ahelat läbiv vool,  A;
* L on induktiivpooli induktiivsus, H;
* R_t on ahela aktiivtakistus, Ω.

Võrrandi lahendeina saab avaldada pinged hetkel t ahela elementidel järgmiste valemitega:
:\begin{align}
U_L(t) &= U\mathrm{e}^{-{t\over\tau}} \\
U_R(t) &= U\left(1 - \mathrm{e}^{-{t\over\tau}}\right),
\end{align}
kus e on naturaallogaritmide alus ja ajakonstant \tau = {L\over R_t} (sekundites).

Ajakonstant iseloomustab siirdeprotsessi kestust.

## Vaata ka
*RC-filter
Idam

**Idam** või **yidam**, ka **jidam** (tiibeti keeles *yi dam *või *yi dam lha*; sanskriti keeles *iṣṭadevatā *‘soovijumalus’) on vadžrajaana budismis antropomorfne kujustamissümbol, õndsuseihu (*saṃbhogakāya*) kujul esinev buda ehk jumalus, nagu näiteks Chakrasamvara, Kalachakra, Hevajra, Yamantaka või Vajrayogini. Igaühe puhul kasutatakse erinevaid tankasid, mandalaid, mantraid, riitusi ja praktikaid. 

Idam võib tähistada õpetaja meelt, virgunud õpetajate õpetusliini ja teostaja enda meele virgunud loomust.

Idameid kujutatakse tankadel ning neid kujustatakse tantristlike harjutuste käigus kahes etapis.

*Esimesel etapil (sanskriti keeles *utpattikrama *‘loomise aste’; tiibeti keeles *bskyed rim*) lähendab harjutaja oma meele idamile.

*Teisel etapil (sanskriti keeles *saṃpattikrama *‘teostamise aste’; tiibeti keeles *rdzogs rim*) kujustab ta meetoditele keskendudes enda meelevoolu ja keha samastumise idamiga.

Idami kujustamine toimub kogenud õpetaja järelevalve all.
Evald Lutsius

**Evald Lutsius** (6. jaanuar 1922 Tallinn – 17. juuli 1976) oli eesti ajakirjanik, satiirik ja karikaturist.

Ta lõpetas 1941. aastal Nõmme Gümnaasiumi. Esimesed karikatuurid ilmusid kooli õpilasalbumis Sulesädemed.

Mobiliseeriti Nõukogude armeesse, ja tegi läbi II maailmasõja Eesti Laskurkorpuse koosseisus. 

Töötas ajakirjanikuna: 1947–1957 ajalehe Harju Elu vastutav toimetaja ja toimetaja asetäitja, Kallaste rajooni ajalehe Nõukogude Küla toimetaja, 1958–1965 ajalehe Noorte Hääl osakonnajuhataja, siis ajalehe Õhtuleht satiiriosakonna juhataja, ajalehe Signaal toimetuses ja Eesti NSV Autotranspordi ja Maanteede Ministeeriumi pressigrupis. Avaldas neis väljaannetes rohkesti satiirilisi kirjutisi ja karikatuure. Oli NSV Liidu Ajakirjanike Liidu liige.

## Viited
Heinrich Meri

**Heinrich Meri** (aastani 1924 **Murdenhof**; 3. juuli 1887 Mustvee – 31. august 1980 Pärnu) oli eesti muusikaõpetaja, koori- ja orkestrijuht ning helilooja, kes andis olulise panuse Pärnu ja Lõuna-Eesti muusikaellu 20. sajandi esimesel poolel.

## Haridus
Ta õppis aastatel 1896–1901 Mustvee köstrikoolis, 1901–1903 ministeeriumikoolis ning 1904–1907 Peterburi Õpetajate Seminaris. Aastal 1924 omandas ta Eesti Vabariigi haridusministeeriumi suvekursustel laulu- ja muusikaõpetaja kutse.

## Töökäik
Alates 1907. aastast töötas Meri muusikaõpetajana mitmel pool: Mustvees, Võtikveres, Mosohnikova-Goras (Venemaal) ja Simunas, kus ta oli aastatel 1911–1917 ka kooli juhataja. Aastatel 1917–1919 töötas ta Virumaa maavalitsuse haridus- ja tervishoiuosakonna juhatajana.

Alates 1919. aastast elas Heinrich Meri Pärnus, kus jäi elu lõpuni seotuks linna muusikaeluga, tegutsedes koori- ja orkestrijuhina, muusikaõpetajana, orkestrandina ning heliloojana. Ta juhatas segakoori "Endla", Eesti Helikunsti Seltsi Pärnu sega- ja meeskoori, Pärnu linnaorkestrit, rahvaülikooli orkestrit ning aastatel 1955–1961 ka Pärnu Pioneeride Maja muusikaringi. Kohalikel laulupidudel oli ta sageli ühend-, laste- ja poistekooride üldjuht.

Aastal 1920 kuulus Meri Pärnu linnaorkestri asutajate hulka, andes olulise panuse linna sümfoonilise muusika arengusse. Ta edendas koolimuusikat, asutades okariiniorkestreid ja -ansambleid, mida ta ka ise juhatas. Lisaks valmistas ta käsitsi mitmes suuruses okariine, mida kasutati õppetöös Pärnu ja lähiümbruse koolides.

## Looming
Heinrich Meri on loonud üle 80 soololaulu, millest enamik on kirjutatud lüürilise ja romantilise sisuga tekstidele, peegeldades helilooja tundlikku ja südamlikku hingelaadi. Tema laulud on leidnud kindla koha Eesti soololaulu kullafondis ning kuulunud mitmete tuntud interpreetide, nagu Tiit Kuusiku, Aarne Viisimaa, Margarita Voitese, Elsa Maasiku ja Eve Neeme repertuaari.

Erilise tähendusega on Kersti Merilaasi sõnadele loodud "Laula, laula, väike karjus", mida on nimetatud üheks eesti soololaulu kaunimaks näiteks. Samuti on tuntud tema laulud "Mälestus isast", "Sügislaul" ja "Kalurite laul", millest viimane kuulub ka tema populaarseimate teoste hulka.

Lisaks heliteostele avaldas ta mitmeid lauluraamatuid ja muusikaõpikuid, sealhulgas "Väike harmoonia õpperaamat" (1925) ja "Muusika algõpetus keskkoolidele" (1926).

Tema laulud on koondatud kahte autorikogumikku, mis ilmusid vastavalt 1962. ja 1977. aastal.

## Viited
Pela keel

**Pela keel** on Hiina-Tiibeti keelkonna Tiibeti-Birma keelte lolo-birma harusse kuuluv keel, mida räägivad pelad Hiinas Yunnani provintsis.

Pela keel on ohustatud, seda rääkis 2000. aasta andmetel Dehongi Tai-Tsingpo autonoomse ringkonna Luxi maakonna õigustega linnas umbes 400 inimest.

Pela keele sõnajärg on SOV.

## Viited

## Välislingid
*http://www.endangeredlanguages.com/lang/4001
Cullman

**Cullman** on linn Ameerika Ühendriikides Alabama osariigis, Cullmani maakonna suurim linn ja halduskeskus.

2010. aasta rahvaloenduse järgi elas linnas 14 775 inimest.

## Viited
Anna Kovalenko

**Anna Kovalenko** (ukraina keeles Анна Миколаївна Коваленко, sündinud 5. mail 1991) on Ukraina ajakirjanik, ühiskonnategelane ja riigiametnik.

## Riigi teenistuses
Ta oli Ukraina Presidendi Kantselei juhi asetäitja alates 4. septembrist 2019 kuni 22. aprillini 2020.

## Viited

## Välislingid
* У Зеленского готовят несколько увольнений – источники - uapravda, 21.04.2020
Madison Square

**Madison Square** on haljasala New Yorgis Manhattanil, mis asub Broadway, Fifth Avenue, East 26th Streeti, Madison Avenue ja East 23rd Streeti vahel.
Lamari maakond

**Lamari maakond** on maakond mitmes Ameerika Ühendriikide osariigis.

*Lamari maakond (Alabama)
*Lamari maakond (Georgia)
*Lamari maakond (Mississippi)
*Lamari maakond (Texas)
Lee maakond

**Lee maakond** on maakond mitmes Ameerika Ühendriikide osariigis.

*Lee maakond (Alabama)
*Lee maakond (Arkansas)
*Lee maakond (Florida)
*Lee maakond (Georgia)
*Lee maakond (Illinois)
*Lee maakond (Iowa)
*Lee maakond (Kentucky)
*Lee maakond (Lõuna-Carolina)
*Lee maakond (Mississippi)
*Lee maakond (Põhja-Carolina)
*Lee maakond (Texas)
*Lee maakond (Virginia)
Marshalli maakond

**Marshalli maakond** on maakond mitmes Ameerika Ühendriikide osariigis.

*Marshalli maakond (Alabama)
*Marshalli maakond (Illinois)
*Marshalli maakond (Indiana)
*Marshalli maakond (Iowa)
*Marshalli maakond (Kansas)
*Marshalli maakond (Kentucky)
*Marshalli maakond (Lõuna-Dakota)
*Marshalli maakond (Lääne-Virginia)
*Marshalli maakond (Minnesota)
*Marshalli maakond (Mississippi)
*Marshalli maakond (Oklahoma)
*Marshalli maakond (Tennessee)
Põhja-Rodeesia

**Põhja-Rodeesia** (inglise keeles *Northern Rhodesia*) oli Lõuna-Aafrika keskkosas asunud Suurbritannia protektoraat, mis moodustati 1911. aastal Loode-Rodeesia ja Kirde-Rodeesia protektoraatide liitmisel.

Protektoraati haldas algselt Briti Lõuna-Aafrika Kompanii (BSAC), kuid 1924. aastal võttis halduse üle Suurbritannia valitsus. 1953. aastal moodustati Põhja-Rodeesia ja Nyasamaa protektoraatidest ning Lõuna-Rodeesia kolooniast Rodeesia ja Nyasamaa Föderatsioon, mis lõpetas ametilikult tegevuse 31. detsembril 1963. 24. oktoobril 1964 aastal asutati alal Sambia Vabariik.

## Vaata ka
* Rodeesia
* Loode-Rodeesia
* Kirde-Rodeesia
* Lõuna-Rodeesia
* Cecil Rhodes
* Sambia

## Viited

## Kirjandus
* Roberts-Wray, Kenneth (1966). *Commonwealth and Colonial Law*. London: Stevens.
Analüüsiv vaatlus

**Analüüsiv vaatlus**, **sisevaatlus** või **läbinägemine** ehk **vipassana** (sanskriti keeles *vipaśyanā*; paali keeles *vipassanā*; tiibeti keeles *lhag mthong*; hiina keeles 觀 *guan*; jaapani keeles *kan*) on budismis üks kahest kõige tähtsamast meeleharjutusest (teine on meelerahu, paali keeles *samatha*, sanskriti keeles *śamatha*).

Theravaada traditsioonis on analüüsiv vaatlus enamasti määratletud olemasolu tunnuste kaudu, milleks on püsitus, kannatus ja isetus. 

Mahajaanas on seda mõistet seostatud tühjuse ja buda-loomusega. 

## Vaata ka

* Vipassana liikumine
* Meelerahu
* Bhavana

## Viited
Batman (täpsustus)

**Batman** võib olla:

* Batman, koomiksitegelane
* Batman (Türgi), linn Türgis
* Batman (film 1966)
* Batman (film 1989)
Privaatsuskaitsekile

**Privaatsuskaitsekile** (inglise keeles *anti-spy film*) on läbipaistvale materjalile paigaldatud kile/kate, mille eesmärk on takistada kõrvaliste isikute juurdepääsu neile mitte mõeldud teabele.

Kaitsekiht paigaldatakse hoone (nt elamu/eramu (sh nn sala- ehk piilupeeglid), panga vms) akende klaasile, pangaautomaadi, arvuti, telefoni ekraanile jne.

## Viited
Grotesk (ornament)

**Grotesk** (itaalia keeles *grottesca* sõnast *grotta* 'koobas'), ka **raffaelesk** on arhitektuuris ja dekoratiivkunstis kasutatud fantaasiaküllane ornament, mis moodustub arabeskist ja sellesse põimunud erisugustest motiividest, nagu looma-, inim- ja taimekujud, maskid ja mütoloogilised olendid.

Ornamendimotiiv on pärit Vana-Rooma kunstist, see taaselustati renessansis. Nimetus viitab päritolule – 16. sajandi algul välja kaevatud Rooma majades, näiteks Nero Domus Aurea, nähti esimest korda pärast antiikaega seda ehismotiivi. Kunstis hakkas groteskimotiivi esimesena kasutama Raffael, maalides seda Vatikani *[[stanza]]*dele, seepärast nimetatakse ornamenti mõnikord ka raffaeleskiks. Ornament muutus 16. sajandi Itaalias suurmoeks ja levis sealt üle kogu Euroopa. Dekoorina kasutati seda 19. sajandini, eriti freskodes, kuid ka raamatukujunduses, mööblikunstis ja mujal. Grotesk kombineeris üksikuid figuraalseid elemente puhtdekoratiivse sihiga, hoolimata sellest, et kasutatud motiividel võib mõnes muus kontekstis olla tähendus, näiteks heraldiline.

Eesti kunsti jõudis renessanslik groteskornament umbes 1530. aastatel mitmesuguste mustriraamatute vahendusel.

## Pildid

Domus fresco.jpg|Domus Aurea siseruume kaunistavad groteskid
Grotesqueengraving.jpg|Nicoletto da Modena gravüür groteskornamendiga, 1500–1512
BLW Pilgrim Bottle, about 1560-1570.jpg|Palveränduri majoolikapudel groteskidega, u 1560-1570
Italia del nord, maschere con ornati, 1590-1610 ca..JPG|Ehispaneel maskiga, 1590–1610
Groteskmask i guldtråd på schabrak, 1600-1650 - Skoklosters slott - 102320.tif|Groteskmask. Kuldtikand sadulapadjal, 1600–1650
Boudoir.jpg|Klassitsistlikud raffaeleskid buduaari seinal Fontainebleau lossis, 1780. aastad


## Vaata ka
* kandelaaberornament
* arabesk
* moresk
* akantusmotiiv

## Viited
Kose tee

**Kose tee** on mitme tee nimi.

* Kose tee (Kose), kõrvalmaantee Kose vallas
* Kose tee (Tallinn), tänav Tallinnas
* Kose tee (Võru)
Peep Maasik

**Peep Maasik** (sündinud 4. juulil 1992) on eesti lavastaja.

Ta õppis 2003–2008 Heimtali Põhikoolis, 2008–2012 Olustvere Teenindus- ja Maamajanduskoolis agronoomia erialal ja 2015–2019 Tartu Ülikooli Viljandi Kultuuriakadeemia teatrikunsti õppekaval lavastaja erialal. 

Maasik töötab alates 2019. aastast TEMUFI lavastajana. 

## Looming

### Lavastused või režiid

* 2012 Viljandi Laste- ja Noorteteater REKY: Elar Kuus “Memme musi”
* 2015 TÜ VKA 12.lend: Charles Bernard Gilford, Hitchcocki kogumikust ​"Ehmunud"
* 2015 Pärnu Raeküla Rahva Teater: Age Lilleste/Peep Maasik “... pliidi ääres”
* 2016 Tartu Ülikool: Rahvusülikooli aastapäeva gala Vanemuises, “Rahvusvaheline Rahvusülikool”
* 2016 MTÜ TEMUFI​: Mark Twain ​"Tom Sawyeri seiklused"
* 2016 TÜ VKA 12.lend: Mihhail Bulgakov “Meister ja Margarita” ainetel "Professor W"
* 2017 TEMUFI: muusikavideo ​Vaje – "Laura (Walk with me)”
* 2017 Tartu Raekoja Jõuluaja avamine: “Advendid”
* 2017 TEMUFI: Urmas Lennuk, ajaloolis-eepiline suur suvelavastus ​“Lembitu – kuningas ilma kuningriigita”
* 2017 Tartu Ülikooli Viljandi Kultuuriakadeemia: Juubeligala​ “Südame rütm”
* 2018 TEMUFI: Peep Maasik, Vabariigi presidendi kantselei jõululavastus “Auvalve”
* 2018 TEMUFI: August Gailit/Ott Kilusk, Romantiline värskeõhulavastus ​“Toomas Nipernaadi”
* 2019 Endla: Joel Chandler Harris/Urmas Lennuk, lastelavastus "Onu Remuse jutte"
* 2019 TEMUFI: Mihkel Seeder ja trupp "KIHK"
* 2019 Otepää Kultuurikeskused: Erki Aule, Vabaõhulavastus Eesti lipu 135ndaks aastapäevaks “Taevas, muld ja tulevik”
* 2019 Endla: Charles Dickens/Peep Maasik, muusikal “Oliver Twist”
* 2020 AJATEATER: P.Vallak/L.Gundars, suvelavastus "Tema Taevaliku Õnneküla Potitehas"
* 2023 Ugala: Mark Twain, "Prints ja kerjus“

### Rollid

* 2014 Allfilm: klassikaaslane "Nullpunkt"
* 2014 Rändteater Vaba Vanker: Albert – U. Lennuk “Kiigeldes priiks” lavastaja M. Metssalu
* 2015 TÜ VKA 12. lend: Uurija – Jack Ritchie novelli põhjal "Me veel vaatame", lavastaja E. Vahter
* 2016 TÜ VKA 12. lend: Hegemoon – Mihhail Bulgakov, “Meister ja Margarita” ainetel
* 2016 TÜ VKA 12. lend: “Korter nr. 50”, lavastaja M. Anton
* 2017 BEC: Jüri Kuusk "Siberi võmm", rež. G. Kordemets
* 2017 Ugala: Prints – Liis Aedma/Oleg Titov, ​“Lumekuninganna”​, lavastaja O.Titov
* 2017 Ugala ​“Primavera Paunveres”​, lavastaja S. Pepeljajev

## Tunnustus
* 2017 Kultuurkapitali Viljandimaa ekspertgrupi aastapreemia eduka lavastuse "LEMBITU – kuningas ilma kuningriigita" loomine

## Isiklikku
Tema elukaaslane on ajakirjanik ja telesaatejuht Heelia Sillamaa, neil sündis novembris 2020. aastal poeg Paul.

## Viited
Mõisapõllu tänav

**Mõisapõllu tänav** on tänav Tallinnas Haabersti linnaosas Haabersti asumis.

Mõisapõllu tänav sai nime 30. detsembril 1997 endise Haabersti mõisa põllumaa järgi.

Mõisapõllu tänav algab Paldiski maanteelt ning kulgeb Saku Suurhalli ja Rocca al Mare kaubanduskeskuse vahelt kaarega Haabersti metsa suunas loodesse.

## Viited
Grotesk

* Kirjanduses on **[[Grotesk (kirjandus)|grotesk]]** vastandlikku ja ühendamatut põimiv kummastav, reaalsust deformeeriv kirjutamisviis.
* Kujutavas ja dekoratiivkunstis on **[[Grotesk (ornament)|grotesk]]** fantaasiaküllane figuraalseid ja taimemotiive ühendav ornament.
* Kirjakunstis on **[[grotesk (kiri)|grotesk]]** seriifideta kirjastiil ehk plokk-kiri.
* Aiakunstis on **grotesk** grottidega kaunistatud ebaregulaarne park.
Lewise maakond

**Lewise maakond** on maakond mitmes Ameerika Ühendriikide osariigis.

*Lewise maakond (Idaho)
*Lewise maakond (Kentucky)
*Lewise maakond (Lääne-Virginia)
*Lewise maakond (Missouri)
*Lewise maakond (New York)
*Lewise maakond (Tennessee)
*Lewise maakond (Washington)
Mäeküla mets

**Mäeküla mets** on metsaala Tallinnas Haabersti linnaosas Mäeküla asumis.

## Viited

## Välislingid
*Mäeküla metsa asukoha skeem
Dunkerque'i ringkond

**Dunkerque'i ringkond** (prantsuse: *Dunkerque*, hollandi: *Duinkerke*, inglise: *Dunkirk*) on ringkond Prantsusmaal Hauts-de-France'i piirkonnas Nordi departemangus. Seal on 111 valda. Seal elas 377 294 inimest (2016) ja selle pindala on 1442,7 km².

See kattub laias laastus Prantsuse Westhoekiga (Prantsuse Flandria osa), kus kõneldakse traditsiooniliselt prantsuseflaami murret.

## Koosseis
### Kantonid

Dunkerque'i ringkonna kantonid on:

* Bailleuli kanton
* Coudekerque-Branche'i kanton
* Dunkerque'i 1. kanton
* Dunkerque'i 2. kanton
* Grande-Synthe'i kanton
* Hazebroucki kanton
* Wormhouti kanton

### Vallad

Dunkerque'i ringkonna vallad (sulgudes INSEE koodid) on:
Kaeravälja tänav

**Kaeravälja tänav** on tänav Tallinnas Haabersti linnaosas Haabersti asumis.

Kaeravälja tänav sai nime 30. detsembril 1997. Tänava nimi on seotud omaaegse Haabersti mõisa kaerakasvatusega.

Kaeravälja tänav algab Rannamõisa teelt ja kulgeb põhjakaarde Haabersti metsa suunas.

## Viited
Haabersti mets

**Haabersti mets** on metsaala Tallinnas Haabersti linnaosas Haabersti asumis.

Metsaala piirneb põhjas Vabaõhumuuseumi teega ja läänes Lõuka tänavaga.

## Viited

## Välislingid
*Haabersti metsa asukoha skeem
Veskimets

**Veskimets** on metsaala Tallinnas Haabersti linnaosas Veskimetsa asumis.

Veskimets asub Veskimäel. Metsaala on olnud ajalooliselt pärna- ja tammemets. Veskimäe harjal on palju rändrahne, mis moodustavad Veskimetsa kivikülvi.

Veskimets piirneb põhjas Paldiski maanteega ja läänes Ehitajate teega. Metsaala piirid ühtivad suuremas osas Tallinna Loomaaia piiridega.

## Viited

## Välislingid
*Veskimetsa asukoha skeem
Vikimõisa mets

**Vikimõisa mets** on metsaala Tallinnas Haabersti linnaosas Pikaliiva asumis Harku järve põhjakaldal.

Metsaala on nime saanud Harku järve kaldal asunud apteeker Eduard Wilhelm Fickile kuulunud Vikimõisa järgi.

## Viited

## Välislingid
*Vikimõisa metsa asukoha skeem
Tourcoing

**Tourcoing** (hollandi keeles *Toerkonje*) on linn Põhja-Prantsusmaal Nordi departemangus, Prantsuse-Belgia piiri ääres. Piirneb kirdes Belgia Mouscroni linnaga. Linn kuulub Lille'i linnastusse (*Métropole européenne de Lille*) ja eurometropoli Lille-Kortrijk-Tournai.

Asulat on esmamainitud 1080. aastal.

1794. aastal toimus Prantsuse revolutsioonisõdade käigus Tourcoingi lahing.

2016. aastal oli Tourcoingis 97 476 elanikku.

## Viited

## Välislingid

* Linna koduleht
Mašakali keel

**Mašakali keel** on Brasiilias Minas Geraisi osariigis kõneldav keel, mis kuulub koos väljasurnud malali ja patašo keelega mašakali keelkonda.

Mašakali keel on ohustatud. Selle oskajaid loendati 2006. aastal 1270. Teistel andmetel on kõnelejaid alla 800.

## Viited

## Välislingid
*https://glottolog.org/resource/languoid/id/maxa1247
*http://www.endangeredlanguages.com/lang/2997
Lelle vana kalmistu

**Lelle vana kalmistu** on kalmistu Vändra kihelkonnas Pärnumaal (hiljem Käru kihelkonnas Järvamaal), praeguse haldusjaotuse järgi Põllu külas Kehtna vallas Rapla maakonnas.

Kalmistu on täielikult vajunud unustusse, viimased muldasängitamised on olnud 20. sajandi alguses. Uuemad matmised on toimunud läänes umbes 75 meetri kaugusel asuval Lelle kalmistul. 

Kalmistul on säilinud üksikud nimedeta raudristid ja suures osas kalmistut ümbritsev kiviaed. Kalmistu on kasvanud võssa. Seda pole võetud arvele kultuurimälestiste registris.

## Vaata ka
*Lelle kalmistu

## Viited

## Välislingid
*Pärandkultuuri objekt: "Lelle vanakalmistu"  (292:KON:022)
*Vändra vana kalmistu Veljo Ranniku kogus. Muinsuskaitseameti fotokogu
Vändra uus kalmistu

**Vändra uus kalmistu** on kalmistu Vändra kihelkonnas Pärnumaal, praeguse haldusjaotuse järgi Allikõnnu külas Põhja-Pärnumaa vallas Pärnu maakonnas. 

Kalmistu rajati 1962. aastal, esimene matus toimus 3. oktoobril 1970.

Kalmistu pindala on umbes 1,9 hektarit.

## Vaata ka
*Vändra vana kalmistu

## Viited

## Välislingid
*Kalmistud Põhja-Pärnumaa valla kodulehel
Diego González Polanco

**Diego González Polanco** (sündinud 28. jaanuaril 1995 Chiclana de la Fronteras) on Hispaania jalgpallur (keskkaitsja), kes mängib Hispaania kõrgliiga klubis Elche.

Hispaania kõrgliigas on ta mänginud veel ka Sevilla ja Málaga särgis.

## Saavutused
**Hispaania U-21**
*U-21 Euroopa meistrivõistluste hõbemedal: 2017

## Viited
Rahvusvaheline Kirimaleföderatsioon

**Rahvusvaheline Kirimaleföderatsioon** ehk **Rahvusvaheline kirimaleliit** (inglise keeles *International Correspondence Chess Federation*; lühend **ICCF**) on rahvusvaheline spordialaliit, mis ühendab kirimaleliite üle kogu maailma.

ICCF asutati Londonis 26. märtsil 1951 ja selle moto on "Amici Sumus" ('me oleme sõbrad').  Liitunud on 56 rahvuslikku kirimaleliitu (sealhulgas Eesti Kirimaleühing) viielt kontinendilt.

ICCF korraldab kirimales maailmameistrivõistlusi, kirimaleolümpiaid, võistkondlikke maailmameistrivõistlusi, maailma karikaturniire ja muid rahvusvahelisi kirimalevõistlusi. 

ICCF annab välja sportlike saavutuste eest kirimaletajatele tulemuspõhiselt järgmisi nimetusi: 
*kirimale rahvusvaheline suurmeister
*kirimale rahvusvaheline seeniormeister
*kirimale rahvusvaheline meister
*kirimale naiste suurmeister
*kirimale naiste rahvusvaheline meister

## Presidendid
***1951–1953**   Jean Louis Ormond (1894–1986)
***1953–1959**   Anders Elgesem (1888–1968)
***1960–1987**   Hans Werner von Massow (1912–1988)
***1988–1995**   Henk Mostert (1925–2002)
***1997–2003**   Alan Borwell (1937)
***2003–2004**   Josef Mrkvicka (1951)
***2005–2009**   Mohamed Samraoiu (1953)
***2009–**   Eric Ruch (1961)

## Vaata ka
*Rahvusvaheline Maleföderatsioon (FIDE)
*Ülemaailmne Probleemmale Föderatsioon (WFCC)

## Välislingid
*Koduleht
Luis Hernández Rodríguez

**Luis Hernández Rodríguez** (sündinud 14. aprillil 1989 Madridis) on Hispaania jalgpallur (keskkaitsja), kes mängib Hispaania kõrgliiga klubis Cádiz.

Ta alustas klubikarjääri Madridi Realis, kuid klubi põhimeeskonda ta ei jõudnud. Aastatel 2012–2016 mängis ta Sporting de Gijónis, esimesed kolm hooaega Hispaania esiliigas ja hooajal 2015–16 Hispaania kõrgliigas.

2016. aasta juunis sõlmis ta lepingu värske Inglismaa meistri Leicester Cityga, kuid naasis juba 2017. aasta jaanuaris Hispaaniasse, liitudes Málagaga.

2020. aasta oktoobris sõlmis ta lepingu Iisraeli kõrgliiga klubiga Maccabi Tel Aviv.

2022. aasta jaanuaris naasis ta Hispaanisse, sõlmides 18 kuu pikkuse lepingu Cádiziga.

## Viited
Munir Mohand Mohamedi

**Munir Mohand Mohamedi El Kajoui** (sündinud 10. mail 1989 Melillas), hüüdnimega **Munir**, on Hispaanias sündinud Maroko jalgpallur (väravavaht), kes mängib Türgi kõrgliiga klubis Hatayspor. Ta kuulub ka Maroko jalgpallikoondisse.

Enne 2020. aastal Hataysporiga liitumist mängis ta klubijalgpalli Hispaania madalamates liigades.

## Viited
Varrasahelik

**Varrasahelik** on Eesti muinasaegse riietuse juurde kuulunud mitmest vardataolisest lülist koosnev rauast või pronksist kett, mis kuulus vöö juurde ja mille külge kinnitati tarbeesemeid. 

Varrasahelik kuulus nii naiste kui ka meeste vööde juurde alates 11. sajandi algusest. See koosnes paarist-kolmest aasotstega pulgataolisest lülist (lülikeha mõlemas otsas on rõngas või silmus), mis mõnikord olid pronkstraadiga mässitud. Vööl võidi kanda mitut varrasahelikku ja nende külge kinnitati tulusraud, noatupes nuga vms, see riputati kas rihmajagaja külge või vööle needitud kannaga plekknaastu külge. Siksälä kalmest on matustest leitud varrasahelike osi koos nende külje riputatud kuljustega.

Varrasaheliku abil võidi tarbeesemeid riputada ka paarissõlgede külge, nii on Rakvere Muuseumis asuva Aserist leitud ovaalsõle küljes keekandja ja kahest lülist koosnev varrasahelik.

## Vaata ka
* *[[Châtelaine]]*

## Viited

## Välislingid
Foto: Kullatud pronkstraadiga mässitud varrasaheliku lüli Keavast
Delavari keeled

**Delavari keeled** on munsee keel ja väljasurnud unami keel, mida tuntakse ka **Lenape keeltena**. Need kaks lähedast põlisameerika keelt kuuluvad Algi keelkonna ida-algonkini keelte rühma.

Keeli on kõneldud tänastes New Yorgi, New Jersey, Delaware'i ja Pennsylvania osariikides.
David Lombán

**David Rodríguez Lombán** (sündinud 5. juunil 1987 Aviléses) on Hispaania jalgpallur (keskkaitsja), kes mängib alates 14. septembrist 2018 Hispaania esiliiga klubis Málaga. Lisaks on esindanud ka Hispaania noortekoondisi (U-17 ja U-20).

Ta on klubijalgpalli mänginud ainult kodumaal, nii Segunda kui ka Primera Divisiónis.

## Saavutused
**[[Valencia CF|Valencia]]**
*Copa del Rey võitja: 2007–08

## Viited
Kirimale maailmameistrivõistlused

**Kirimale maailmameistrivõistlused** (inglise keeles *World Correspondence Chess Championship*) on maailmameistrivõistlused kirimales. Nende võitjast saab kirimale maailmameister.

Kirimale MM-e korraldab Rahvusvaheline Kirimaleföderatsioon (ICCF). Aastatel 1950–2019 on korraldatud kokku 30 kirimale MM-i.

Esimesed ametlikud kirimale maailmameistrivõistlused peeti aastatel 1950–1953. Võitis Austraalia maletaja Cecil Purdy. 2. kirimale MM-l (1956–1959) tuli maailmameistriks Vjatšeslav Ragozin, 3. kirimale MM-i (1959–1962) võitis Albéric O'Kelly de Galway.

Kolm korda on maailmameistriks tulnud Venemaa maletaja Aleksandr Dronov (2007–2010, 2011–2014, 2015–2018), kahel korral Tõnu Õim (1977–1983, 1994–2000). Õim mängis MM-i finaalis ka 12. MM-il (1984–1990), kui sai 6. koha.

Naismaletajaist on pääsenud mängima kirimale MM-i finaalturniirile Iisraeli maletaja Ljuba Kristol, kes sai 14. MM-il (1994–1999) 15 finalisti seas 13. koha ja Läti maletaja Olita Rause, kes tuli 18. MM-il (2003–2005) 15 finalisti seas üheksandaks.

## Naiste kirimale MM
Esimesed naiste kirimale maailmameistrivõistlused korraldati aastatel 1968–1972. Võitis Olga Rubtsova, kes 1950. aastatel oli naiste maailmameister klassikalises males. Hõbemedali sai Gertrude Schoißwohl, kes jäi maailmameistrist maha vaid pool punkti. Pronksmedali võitis Lora Jakovleva. Neljandaks tuli Anita Zinn, seitsmendaks Juliane Hund ja kaheksandaks 12 finalisti seas Valentina Borissenko.  

Teiseks naiste kirimale maailmameistriks tuli MM-il (1972–1977) Lora Jakovleva, kolmandaks (1978–1984) ja viiendaks (1993–1998) Ljuba Kristol; neljandaks maailmameistriks tuli MM-il (1984–1992) Ljudmila Belavenets. 

Aastatel 1968–2017 on korraldatud kokku 10 naiste kirimale MM-i. Eesti maletajatest on MM-i finaalturniirile pääsenud ainsana Merike Rõtova (esindas kuni 1991. aastani Nõukogude Liitu). Ta võitis 2. naiste kirimale MM-il (1972–1977) pronksmedali ja 3. naiste kirimale MM-il (1978–1984) hõbemedali ning tuli 4. naiste kirimale MM-il (1984–1992) viiendaks.

## ICCF Karikas

See on turniir, mis on avatud maletajatele üle kogu maailmaa olenemata kategooriast vanusest või soost. 1968. aastal loodud karikat on korraldatud 22 korda, millest 5 on olnud sakslase Reinhard Molli käes.  

Praegu on see venelase Dimitri Morozovi ja sakslase Matthias Gleichmanni valduses.

## ICCF veteranide karikas

See on reserveeritud üle 60-aastastele maletajatele, ila kategooria või soo vahet tegemata.  
See toimulo kolmes etapis: eelvõistlus, poolfinaal ja finaal.
Selle viimaseks võitjaks  jäi leedulane Gediminas Vovenis.

## Vaata ka
*Kirimaleolümpia

## Välislingid
*World Correspondence Chess Championships (1–30). serverchess.com
Namui keel

**Namui keel** on tsjangi keel, mida räägivad namuid Hiinas Sichuanis Liangshani Jii autonoomses ringkonnas.

Namui keel on ohustatud. Kõnelejaid oli 2007. aastal 5000.

## Viited

## Välislingid
*https://glottolog.org/resource/languoid/id/namu1246
*http://www.endangeredlanguages.com/lang/21
Maarjamäe mets

**Maarjamäe mets** on metsaala Tallinnas Pirita linnaosas Maarjamäe ja Kose asumis Narva maantee ja Kase tänava vahelisel alal.

## Viited

## Välislingid
*Maarjamäe metsa asukoha skeem
Pirita mets

**Pirita mets** on metsaala Tallinnas Pirita linnaosas Pirita ja Merivälja asumis Pirita ranna ja Merivälja tee vahelisel alal.

Puistu liigilt on Pirita mets valdavalt rannamännik.

## Viited

## Välislingid
*Pirita metsa asukoha skeem
*Pirita rannamets orienteerumiskaardil
Kose mets

**Kose mets** on metsaala Tallinnas Pirita linnaosas Pirita ja Kose asumis.

Metsaala piirneb põhjas Kose teega ja lõunas Maarjamäe asumiga.

## Viited

## Välislingid
*Kose metsa asukoha skeem
Airbus A319

**Airbus A319** on A320 peresse kuuluv lühi- või keskmaalendudeks ehitatud tavakerega lennuk. Lennuki ehitaja on Airbus. A319 pardal on istekohti 124 kuni 156 reisijale ning maksimaalne lennukaugus on 6900 km. 

A319 lennukeid pannakse kokku Hamburgis Saksamaal ja Tianjinis Hiinas.

2019. aasta augusti seisuga on tellijaile tarnitud 1480 A319 lennukit, millest täna on lennuliinidel 1436. Praeguseni on 42 tellijat klienti lennukite ootel. Tellitud on 7 A319ceo lennukit ja 35 A319neo lennukit. 2019. aasta augusti seisuga oli American Airlines suurima A319 lennukipargiga reisilennufirma, neile kuulub 131 lennukit.

2010. aasta detsembris tutvustas Airbus A320 lennukite uut põlvkonda, A320neo (*new engine option* 'uus mootori arendus'). Uus A319neo on säästlikum, võimsamate mootoritega ning uute tiiva vinglettidega (*sharklets*). Tootja sõnul peaks uuendatud lennuki kütusekulu olema 15% väiksem ja opereerimiskulud 8% väiksemad.

## Arendus
### Taust
A320 pere esimene liige oli A320, mida tutvustati esmakordselt 1984. aasta märtsis ning esmalennu tegi see 22. veebruaril 1987. Peret laiendati veel kolm korda: A321 (1994), A319 (1996) ning A318 (2003). A320 pere lennukid olid esimesed reisilennukid, kus lendurite kabiinis võeti kasutusele juhtmevaba külgjuhis.

### Algjuured ja konstruktsioon
A319 on A320 väiksem versioon. Kui Airbus oli A320/321 müügiga edu saavutatud, keskenduti toona tuntud A320M-7-le, mis tähendas siis A320 miinus seitse reisijatesalongi aknapaari, mille tulemusena oli lennuki kere senisest 3,73 meetrit lühem. See prototüüp oli otsene konkurent Boeing 737-300/737-700-le. Varuväljapääse vähendati neljalt kahele.

Airbus hakkas seda mudelit müüma 22. mail 1992. Esimeseks A319 kliendiks oli ILFC, kes ostis 6 lennukit. 23. märtsil 1995 läbis A319 viimase kontrolli Hamburgis. Esmalend ja -esitlus toimusid vastavalt 24. augustil ja 25. augustil 1995. Sertifikaat hõlmas kahte lennukit ja 350 lennutundi. CFM56-5B6/2 variant sai sertifikaadi 1996. aasta aprillis.
OpenVPN

**OpenVPN** on avatud lähtekoodiga kommertstarkvara, mis rakendab virtuaalse privaatvõrgu (VPN) tehnoloogiat, et luua turvalisi punkt-punkti ühendusi. 

See kasutab kohandatud turvaprotokolli, mis kasutab võtmevahetuseks SSL-/TLS-protokolle. See on võimeline läbima võrguaadressi teisendust (NAT) ja tulemüüre. Tarkvara kirjutas James Yonan ja see on avaldatud GNU üldise avaliku litsentsi (GPL) all.

## Viited
Skepter

**Skepter** (kreeka keelest σκῆπτρον *skēptron* 'kepp', võib-olla tulnud sõnast σκήπτειν *sképtein* toetama) ehk **valitsuskepp** on üks valitseja insiigniatest. See on väärismetallist või väärismetalliga kaetud, sageli ka vääriskividega kaunistatud lühike kepp, mida kroonib mõni heraldiline sümbol, näiteks piiniakäbi, kotkas, rist, kroon, liilia, õnnistav käsi või riigiõun. Skepter on riigi valitseja võimu sümbol ja algselt tähistas keisri- ja kuningavõimu, hiljem kandsid skeptrit kroonimisel ka vürstid.

Vanemas kirjanduses kasutatakse ka vormi *tsepter*.

## Vaata ka
* *[[caduceus]]*
* marssalikepp
* karjasesau

## Viited
Harald Malmgren

**Harald Valdemar Malmgren** (4. mai 1904 Avesta – 15. veebruar 1957 Uppsala) oli rootsi maletaja ja kirimale suurmeister (1953). 

Malmgren mängis põhiliselt kirimalet. 1930. aastatel osales ta Euroopa kirimaleturniiridel (muu hulgas mängis mitu partiid Paul Keresega).

Ta pääses mängima kirimale esimeste maailmameistrivõistluste finaalturniirile (1950–1953), kus võitis hõbemedali (jäi maailmameistriks tulnud Cecil Purdyst maha vaid pool punkti).

Pärast medalivõitu esimesel MM-il sai Malmgren ICCF-lt 1953. aastal kirimale suurmeistri nimetuse.
Keekandja

**Keekandja** (soome keeles *ketjunkantaja*) on rauaaegse riietuse juurde kuulunud ehtedetail, pronksist plaadike, mille külge kinnitusid rinna- või vööketid. Rinnaehte keekandjad võisid olla kinnitatud ehtenõelte paari või paarissõlgede (ovaal- või ketassõled) külge.

## Jaotus
Eesti arheoloogilises materjalis eristatakse järgmisi tüüpe:
* segmendi- ehk luunulakujuline keekandja,
* ilmapuukujuline ehk viisnurkne võreline keekandja,
* liivipärane võreline keekandja,
* poolovaalne keekandja,
* silmusekujuline keekandja.

Keekandja võimaldas rinnale riputada mitu rida kette (rinnakees võis olla üks kuni kuus õlgadelt kõhuni rippuvat ketirida). Neid kanti juba Rooma rauaajal. 

I aastatuhande lõpu keekandjaid on Eestist leitud vähe, vaid üksikuid ilmapuukujulisi ja segmendikujulisi, mille eeskujud on Balti aladel. Segmendikujulised keekandjad olid kasutusel veel 11. sajandi esimesel poolel. Neist hilisemad on ilmapuu motiiviga võrejad valatud keekandjad. Sellised keekandjad võeti kasutusele tõenäoliselt päris viikingiaja lõpul, 11. sajandi teisel veerandil.

Tartumaalt on leitud üks liivipärane võrejas keekandja, nagu neid liivlased kasutasid 10.–14. sajandil.

Silmusekujulisi kahe spiraaliga keekandjaid on leitud mõni üksik Saaremaalt.

## Viited

## Välislingid
* Eestist leitud keekandjad TLÜ arheoloogia fotokogus
* Foto: kahe spiraaliga keekandja Saaremaalt
Luo Shugang

**Luo Shugang** (hiina keeles 雒树刚; sündinud mais 1955 Nangongis Hebei provintsis) on Hiina poliitik, ta on Hiina Kommunistliku Partei liige. Ta on Hiina kultuuri- ja turismiminister.

Ta oli detsembrist 2014 kuni märtsini 2018 Hiina kultuuriminister. Märtsist 2018 on ta Hiina kultuuri- ja turismiminister.
Mario Napolitano

**Mario Napolitano** (10. veebruar 1910 Acquaviva delle Fonti – 31. oktoober 1995 Firenze) oli itaalia maletaja, kirimale suurmeister (1953). 

Napolitano kuulus Itaalia malekoondisse. Ta mängis kahel maleolümpial (1935, 1937). 1942. aastal osales ta Münchenis toimunud Euroopa meistrivõistluste põhiturniiril (12 osavõtjat), kus sai eelviimase koha.

Kirimales pääses Napolitano kolmel korral mängima maailmameistrivõistluste finaalturniirile: 1. MM-il (1950–1953) võitis ta pronksmedali (jäi maailmameistriks tulnud Cecil Purdyst maha vaid pool punkti), 2. MM-il (1956–1959) jagas 7.–9. kohta ja 3. MM-il (1959–1962) jagas 4.–6. kohta.

Pärast medalivõitu esimesel MM-il sai Napolitano ICCF-lt 1953. aastal kirimale suurmeistri nimetuse.
Cecil Purdy

**Cecil John Seddon Purdy** (27. märts 1906 Port Said – 6. november 1979 Sydney) oli Austraalia maletaja, malefunktsionäär ja maleliteraat, rahvusvaheline meister (1951), kirimale suurmeister (1953). 

Purdy oli aastatel 1951–1976 Rahvusvahelise Kirimaleföderatsiooni (ICCF) asepresident.

Ta oli males neljakordne Austraalia meister (1935, 1937, 1949, 1951) ja 1924. aasta Uus-Meremaa meister. 1952. aastal mängis ta Australaasia meistri selgitamiseks matši Ortvin Sarapuga. Matš jäi viiki ja mõlemad kuulutati meistriteks. 

Purdy mängis Austraalia võistkonna koosseisus kahel maleolümpial (1970, 1974).

Kirimales tuli Purdy esimestel maailmameistrivõistlustel (1950–1953) maailmameistriks. Ta sai ICCF-lt 1953. aastal kirimale suurmeistri nimetuse.